**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-19-572-6/23**

**Podgorica, 31.03.2023.**

Na osnovu člana 56 stav 1 tačka 7 Zakona o zaštiti podataka o ličnosti („Sl. list CG“, br. 79/08, 70/09, 44/12 i 22/17), a u vezi člana 125 stav 1 Zakona o upravnom postupku ("Sl. list CG", br. 056/14, 020/15, 040/16 i 037/17), u postupku odlučivanja po Prigovoru XX, ulica XX, broj 62 iz Podgorice, br. 05-19-572-4/23 od 27.02.2023. godine, izjavljen na Zapisnik o izvršenom nadzoru, br. 05-19-572-3/23 od 26.01.2023. godine, koji je sačinjen po Incijativi za vršenje nadzora, br. 05-19-572-1/23 od 18.01.2023. godine, Savjet Agencije za zaštitu ličnih podataka i slobodan pristup informacijama je na sjednici održanoj dana 30.03.2023. godine, donio je

**R J E Š E N J E**

Prigovor, XX br. 05-19-572-4/23 od 27.02.2023. godine izjavljen na Zapisnik o izvršenom nadzoru, br.05-19-572-3/22 od 26.01.2023. godine, odbija se **kao nedozvoljen**.

**O b r a z l o ž e nj e**

Dana 18.01.2023. godine ovoj Agenciji od strane XX iz Podgorice, kao upravnika stambene zgrade upućena je Inicijativa za vršenje nadzora, br.05-19-572-1/23, vezano za utvrđivanje zakonitosti obrade ličnih podataka putem video nadzora u istoj, na adresi ul. XX, Podgorica.

Shodno članu 50 stav 1 tačka 1 i članu 65 stav 1 Zakona o zaštiti podataka o ličnosti od strane kontrolora Agencije izvršen je nadzor kod subjekta nadzora – stambena zgrada na adresi ul. XX Podgorica i shodno tome sačinjen je Zapisnik o izvršenom nadzoru, br. 05-19-572-3/23 od 26.01.2023. godine, kojim je konstatovano da ne postoji saglasnost za uvođenje video nadzora data u pisanoj formi kao izjašnjenje od strane etažnih vlasnika stambene zgrade, kao ni javno istaknuto obavještenje sa podacima o zvanju lica koje vrši video nadzor, niti broj telefona na kojem se mogu dobiti informacije gdje se i koliko čuvaju snimci iz sistema video nadzora, što je u suprotnosti sa članovima 38 stav 2 i 3, 39 stav 1 i 2 zakona o zaštiti ličnih podataka.

Protiv Zapisnika o izvršenom nadzoru , dana 27.02.2023. godine od strane XX u čijem je vlasništvu instalirani video nadzor, podnijet je Prigovor, broj 05-19-572-4/23 od 27.02.2023. godine.

Nakon razmatranja spisa predmeta – navoda iz Inicijative podnosioca, Zapisnika o izvršenom nadzoru, navoda podnosioca Prigovora, Savjet Agencije je našao da je prigovor nedozvoljen.

Shodno članu 65 stav 4 Zakona o zaštiti podataka o ličnosti propisano je da svako može podnijeti Inicijativu za pokretanje postupka nadzora.

Članom 68 Zakona o zaštiti podataka o ličnosti propisano je da o izvršenom nadzoru iz člana 65 ovog zakona sačinjava se zapisnik, u roku od 15 dana od dana izvršenog nadzora i dostavlja rukovaocu zbirke ličnih podataka shodno članu 3 ovog zakona.

Na zapisnik iz st. 1 i 2 ovog člana rukovalac zbirke ličnih podataka, kao i lice koje je podnijelo zahtjev za zaštitu prava može, u roku od osam dana od dana prijema zapisnika, podnijeti prigovor Agenciji.

Članom 73 propisano je da na postupak i način vršenja nadzora, obaveze i ovlašćenja kontrolora i druga pitanja od značaja za vršenje nadzora shodno se primjenjuju propisi kojima je uređen inspekcijski nadzor i upravni postupak, ako ovim zakonom nije drukčije određeno.

Članom 4 Zakona o upravnom postupku propisano je da se zakon primjenjuje u svim upravnim stvarima.

Odredbe posebnih zakona kojima se, zbog specifične prirode upravnih stvari u pojedinim upravnim oblastima, propisuju neophodna odstupanja od pravila upravnog postupka ne mogu biti u suprotnosti sa načelima i ciljem ovog zakona, niti umanjivati nivo zaštite prava i pravnih interesa stranaka propisanih ovim zakonom.

Članom 51 Zakona o upravnom postupku propisano je da je stranka u upravnom postupku fizičko ili pravno lice na čiji zahtjev je pokrenut upravni postupak, o čijim pravima, obavezama ili pravnim interesima se upravni postupak vodi po službenoj dužnosti ili koje, radi zaštite svojih prava ili pravnih interesa, ima pravo da učestvuje u postupku.

Stranka u upravnom postupku može biti i državni ili drugi organ, naselje, grupa lica i dr. koji nemaju svojstvo pravnog lica, ako mogu biti nosioci prava i obaveza ili pravnih interesa o kojima se odlučuje, odnosno u vezi kojih se preduzimaju druge upravne aktivnosti u upravnim stvarima.

U toku cijelog upravnog postupka javnopravni organ će, po službenoj dužnosti, paziti da li lice koje se pojavljuje kao stranka može biti stranka u postupku i da li stranku zastupa njen zakonski zastupnik, odnosno ovlašćeni predstavnik.

Shodno članu 125 stav 1 Zakona o upravnom postupku propisano je da prvostepeni javnopravni organ ispituje da li je žalba blagovremena, dozvoljena ili izjavljena od strane ovlašćenog lica. Ako žalba nije blagovremena, dozvoljena ili izjavljena od strane ovlašćenog lica, prvostepeni organ odbiće žalbu rješenjem.

Imajući u vidu prednje izloženo, jasno proizilazi da je predmetni upravni postupak pokrenut po službenoj dužnosti na osnovu predstavke građanina putem Inicijative za pokretanje postupka nadzora, br.05-19-572-1/23 od 18.01.2023. godine. S tim u vezi, pravo na Prigovor na Zapisnik shodno članu 68 stvav 3 Zakona o zaštiti podataka o ličnosti, kao posebnog zakona, ima jedino subjekt nadzora, a ne podnosilac Inicijavite ili bilo koje treće lice. To znači da predmetni Prigovor podnijet od strane XX nije dozvoljen iz razloga što ista nema aktivnu legitimaciju za podnošenje prigovora, te se u smislu člana 125 stav 1 isti odbija kao nedozvoljen.

**Uputstvo o pravnoj zaštiti:**  Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, mr Željko Rutović**